Jishimikila 98: Pa Mutumba wa Olebeta
AWE pa kikye kipikichala wajinga Yesu pa Mutumba wa Olebeta. Banabalume bana bo ajinga nabo ke batumwa banji. Bajinga ba Andeleo ne mulongo wanji aye Petelo kabiji Yakoba ne mulongo wanji aye Yoano. Aya nzubo yo wamona kwakalepa byobya, yajinga nzubo ya Lesa mu Yelusalema.
Papichile moba abiji kufuma patwelejile Yesu mu Yelusalema saka akanjila pa mwana mbongolo. Pajinga pa Kibiji. Mu joja juba lukelo, Yesu wajinga ku nzubo ya Lesa. Konkakwa, bañanga bakebelenga kukwata Yesu amba bamwipaye. Pano bino, bachiine kuba kino mambo bantu bamutemenwe Yesu.
Yesu wibambijile bantangi ba bupopweshi amba: ‘Anweba miloolo ne baana ba miloolo!’ Kabiji Yesu waambile’mba, Lesa ukebakambula na mambo a bintu byatama byo baubilenga. Panyuma ya bino, Yesu waishile ku Mutumba wa Olebeta kabiji ne bano batumwa bana batendekele kumwipuzha mepuzho. Nanchi wayuka byo bamwipwizhenga Yesu nyi?
Batumwa bamwipwizhenga pa bintu bya kulutwe. Bayukile’mba Yesu ukafumyapo bintu byonse byatama panopantanda. Pano bakebelenga kuyuka kimye kyo akobilamo kino. Nanchi kimye ka Yesu po akeya ne kwikala ke Mfumu jikwabo?
Yesu wayukile’mba baana banji ba bwanga panopantanda kechi bakonsheshe kumumona pa kwiya kwanji jibiji ne. Kiji bino, mambo uji mwiulu kabiji kechi bakonsheshe kumumona momwa ne. Bino Yesu wabujile batumwa banji bintu byakonsheshe kumwekanga panopantanda kimye kyo aikele Mfumu ne kutendeka kulama mwiulu. Nanchi bino bintu bimo byo byepi?
Yesu waambile’mba kukekala makondo akatampe, bantu bavula bakakolwanga ne kufwa nzala, bumbanzhi bukavula kabiji kukekalanga bitentanshi bikatampe. Kabiji Yesu waambile ne kuba’mba mambo awama a bufumu bwa Lesa akasapwilwa panopantanda ponse. Nanchi tubena kwibimona bino bintu saka byubiwa mu ano moba etu nyi? Ee! Onkao mambo, twakonsha kuketekela’mba Yesu ubena kulama mwiulu. Bukumotu akafumyepo bintu byonse byatama panopantanda.
Mateo 21:46; 23:1-39; 24:1-14; Mako 13:3-10.
Mepuzho
- Yesu ye wepi pa kikye kipikichala, kabiji bañanyi bo aji nabo?
- Bañanga baesekele kuba ka kwi Yesu mu nzubo ya Lesa, kabiji waambile’mba ka kwi abo?
- Batumwa baipwizhe Yesu amba ka?
- Mambo ka Yesu kyo abujile batumwa banji bintu bimo bikamwekananga panopantanda kimye kyo akekala ke Mfumu mwiulu?
- Yesu waambile’mba ki ka kikamwekana panopantanda saka akyangye kufumyapo bubi bonse?
Mepuzho akwabo
- Tanga Mateo 23:1-39.
Nangwa Binembelo bimwesha’mba kwingijisha mazhina a mushingi a ino ntanda kujitu bulongo, nga byambo bya kwa Yesu bitanwa pa Mateo 23:8-11 bimwesha ka kutazha ku kwingijisha mazhina a mushingi mu kipwilo kya bwina Kilishitu? (Byu. 26:25; Loma 13:7; 1 Pe. 2:13, 14)
Bintu ka Bafaliseo byo baesekele kwingijisha pa kuba’mba bakanye bantu kwikala bena Kilishitu, kabiji nga ano moba bantangi ba bupopweshi babena kwingijisha byepi mashinda epashako? (Mat. 23:13; Luka 11:52; Yoa. 9:22; 12:42; 1 Tesa. 2:16)
- Tanga Mateo 24:1-14.
Buneme bwa kuchinchika bwaambiwapo byepi mu Mateo 24:13?
Byambo bya kuba’mba “ku mpelo” bitanwa pa Mateo 24:13 bilumbulula ka? (Mat. 16:27; Loma 14:10-12; 2 Ko. 5:10)
- Tanga Mako 13:3-10.
Byambo ka bitanwa pa Mako 13:10 bimwesha’mba mambo awama abena kukebewa kusapwilwa bukiji bukiji, kabiji abye byambo bya kwa Yesu bitulengela kubapo ka? (Loma 13:11, 12; 1 Ko. 7:29-31; 2 Timo. 4:2)
bem_Latn lua_Latn bem_Latn bem_Latn bem_Latn lua_Latn bem_Latn sna_Latn bem_Latn bem_Latn bem_Latn bem_Latn lua_Latn bem_Latn bem_Latn umb_Latn bem_Latn bem_Latn umb_Latn bem_Latn bem_Latn dyu_Latn bem_Latn